ועדת העבודה, הרווחה והבריאות, כנסת 20, פרוטוקול מספר 303, 2016-07-18 10:00

אלי אלאלוף: בוקר טוב לכולם.

אלי אלאלוף: היום ה-18 ביולי 2016, י"ב בתמוז תשע"ו.

אלי אלאלוף: השעה 10:09 דקות.

אלי אלאלוף: האיחור נובע מהתייעצויות עד הדקה ה-90.

אלי אלאלוף: הצעת חוק הבטחת הכנסה – הצעת חוק ממשלתית – (ניכוי להורה עצמאי - הוראת שעה ותיקון), התשע"ו-2016.

אלי אלאלוף: אני מזכיר שהוראת שעה היא לשנתיים בלבד.

אלי אלאלוף: אנחנו נבקש מנציגת הביטוח הלאומי להציג את הצעת החוק.

אלי אלאלוף: - - - נוכחותם של חברי הכנסת אברהם נגוסה, עבדאללה אבו מערוף, עאידה תומא סלימאן, חברת הכנסת מירב בן ארי וחבר כנסת מאיר כהן.

<שרית דמרי-דבוש: הצעת חוק הבטחת הכנסה (ניכוי להורה עצמאי - הוראת שעה ותיקון), התשע"ו-2016.

<שרית דמרי-דבוש: אני אפרט קצת היום על המצב בחוק הבטחת הכנסה ובחוק הבטחת תשלום מזונות ואני אסביר לאחר מכן מה מבקש התיקון הזה לעשות.

<שרית דמרי-דבוש: בהתאם לחוק הבטחת הכנסה ובדומה לכך בחוק המזונות, הכנסה שמקורה מעבודה, חלק ממנה אינו מובא בחשבון כלל.

<שרית דמרי-דבוש: זה סכום הדיסריגרד.

<שרית דמרי-דבוש: בעניין הזה, בחוק הזה, אנחנו לא משנים, אלא שלאחר מכן יש שיעור ניכוי.

<שרית דמרי-דבוש: שיעור הניכוי להורה עצמאי בחוק הבטחת הכנסה וכך גם בחוק המזונות, נכון להיום הוא 60%.

<שרית דמרי-דבוש: כלומר, על כל שקל נוסף מעל סכום הדיסריגרד, שביחס להורה עצמאי היום עומד על 662 ₪, כל שקל נוסף שההורה העצמאי מרוויח, אנחנו מביאים בחשבון ומקטינים את שיעור גמלתו ב-60 אגורות.

<שרית דמרי-דבוש: אנחנו מבקשים היום להביא בפני חברי הכנסת תיקון שיקטין את שיעור הניכוי הזה ביחס לסכום שבין שיעור הדיסריגרד, שהיום ביחס לעד גיל 55 עומד על 662 שקל, עד לשיעור הכנסה של 3,000 שקלים אנחנו נקטין את שיעור הניכוי והוא יעמוד על 73%.

<שרית דמרי-דבוש: זה אומר שעל כל שקל נוסף שהאישה מרוויחה מעל הדיסריגרד ועד 3,000 שקל ינוכו רק 27 אגורות מהגמלה שלה.

<שרית דמרי-דבוש: זה בגדול.

<שרית דמרי-דבוש: הצעת החוק תהיה כהוראת שעה לכשנתיים.

<שרית דמרי-דבוש: במהלכה אנחנו גם מבקשים לנסות ללמוד ולראות אם יש איזשהו שינוי בשיעור ההכנסה במגמות התעסוקה ביחס להורה עצמאי.

<שרית דמרי-דבוש: נקודה נוספת בחוק היא שאנחנו קובעים שיהיה איחוד של ההטבות.

<שרית דמרי-דבוש: המשמעות בפועל היא שאישה שזכאית לגמלת הבטחת הכנסה מכוח החוק הזה, מכוח התיקון, לא תהיה זכאית למענק עבודה.

<שרית דמרי-דבוש: ולהיפך, מי שתהייה זכאית למענק עבודה מכוח חוק מענק עבודה, לא תהיה זכאית להבטחת הכנסה בשיעורים האלו.

<שרית דמרי-דבוש: המשמעות של התיקון – אם תרצו להיכנס למספרים מדויקים – יש כאן אפשרות, בעיקר לנשים שהן הורה עצמאי, להרוויח שכר יותר גבוה ולהישאר במערכת הבטחת הכנסה כאשר יש משמעות מבחינת הטבות כאלה ואחרות שניתנות על ידי גופים ציבוריים שונים.

עבדאללה אבו מערוף: - - - בלעוות את עניינים האלו - - -

מירב בן ארי: אני אסביר לך.

מירב בן ארי: ברגע שאת חד-הורית, את זכאית להטבות נלוות.

מירב בן ארי: לכן הרבה נשים מעדיפות להישאר בתוך הבטחת הכנסה ולא לצאת כי מראש הן מקבלות את ההטבות.

מירב בן ארי: לו יצאת וקיבלת משכורת גבוהה, יצאת מהבטחת הכנסה, אבל בהגדרה כבר כאילו לא חד-הורית כי כל ההטבות הנלוות שלא קשורות, ויתרת עליהן.

מירב בן ארי: זה בדיוק הביצה והתרנגולת.

<קריאות: - - -

אלי אלאלוף: רגע.

אלי אלאלוף: אני מזהיר: יהיה דיון קצר של 45 דקות, אבל כל אחד ידבר בתורו ובאישור.

אלי אלאלוף: בלי זה, אין לי ברירה אלא לעשות סדר.

<שרית דמרי-דבוש: אדוני, להציג בפני חברי הכנסת דוגמאות מבחינת שיעור ההכנסה?

אלי אלאלוף: כן, בבקשה.

<גבריאלה הילברון: כיום יש כ-39,000 הורים עצמאיים שמקבלים לפי חוק הבטחת הכנסה או לפי חוק המזונות.

<גבריאלה הילברון: זה לא כולל את אלה שמקבלים זיקנה ושאירים שם יש עוד נשים, אבל במקרה שלהן החישוב הרבה יותר קשה.

מאיר כהן: כמה נשים מקבלות מזונות?

מירב בן ארי: 18,000.

מאיר כהן: נשאר?

מאיר כהן: לא השתנה?

<גבריאלה הילברון: הבטחת הכנסה יורדת אבל המזונות נשאר.

<גבריאלה הילברון: מתוכן יש 12,000, כמעט 13,000 שאינן עובדות.

<גבריאלה הילברון: בין הדיסריגרד שמרוויחות מעל הדיסריגרד, כלומר שהן יושפעו ישירות משינוי החקיקה הזה, יש כ-9,200 הורים עצמאיים.

<גבריאלה הילברון: אני יכולה לתת אינפורמציה איך משתנה הסכום המרבי שאפשר להרוויח - - -

מירב בן ארי: סליחה, שאלת הבהרה: 9200 נשים מעל?

<גבריאלה הילברון: שמרוויחות מעל לדיסריגרד.

<גבריאלה הילברון: 662 אם זה נשים שעד גיל 55 ומעל ל-1,609 אם אלה נשים בנות 55 ומעלה.

<גבריאלה הילברון: נקודת האיפוס או הסכום המרבי שאפשר להרוויח ועדיין לקבל את הגמלה – אני אתן כמה דוגמאות, אולי שני הקיצונים – להורה עצמאי עם ילד אחד שטרם מלאו לה או לו 55, היום הוא יכול או יכולה להרוויח עד 5,490 ולפי החוק החדש, המוצע, זה יהיה 6,766.

<גבריאלה הילברון: הקצה השני זה הורה עצמאי עם שני ילדים ומעלה שמלאו לו או לה 55.

<גבריאלה הילברון: היום זה היה 8,942 וזה בעתיד יהיה 9,707.

אלי אלאלוף: מישהו רוצה להשלים?

מאיר כהן: אין הלימה בין הנתונים של הממ"מ לבין מה שאתם מציגים.

מאיר כהן: את מודעת לזה?

<גבריאלה הילברון: הממ"מ קיבל את הנתונים ממנו.

אלי אלאלוף: אבל הניתוחים אחרים.

אלי אלאלוף: יש פה נציג מהממ"מ?

אלי אלאלוף: את יכולה לשבת ליד השולחן בבקשה.

מאיר כהן: בינתיים אני יכול לשאול שאלת הבהרה, אדוני?

אלי אלאלוף: כן, בבקשה.

מאיר כהן: מאיפה הרעיון הזה לגעת במענקי עבודה?

מאיר כהן: למה הלכתן למענקי עבודה לקחת את הכסף משם?

<שרית דמרי-דבוש: נציין שמבחינת המוסד לביטוח לאומי אנחנו מזה מספר שנים מנסים לפעול ולקדם תיקונים גם בחוק הבטחת הכנסה וגם בחוק המזונות על מנת להגדיל את הקצבה או לשנות את השיעורים לעניין הכנסה.

<שרית דמרי-דבוש: אנחנו רואים פה צעד ראשון - - -

מאיר כהן: אני לא בא אלייך בהאשמות, את לא צריכה להצטדק.

מאיר כהן: אתם אנשים על הכיפאק, באמת.

מאיר כהן: אבל אתם יודעים שלפחות שנתיים באנו עם כל מיני רעיונות, ויאמר לזכותכם שאתם נעמדתם על הרגליים ואמרתם: תביאו כסף תוספתי.

מאיר כהן: במס הכנסה שלילי – גם לפני שאלי שהיה חבר כנסת – הרי כולנו ידענו שאחת ההמלצות הגדולות של ועדת העוני הייתה מס הכנסה שלילי.

מאיר כהן: אז חבל היה לגעת בכסף הזה.

מאיר כהן: היה צריך להילחם – לא אתם אלא אנחנו.

מאיר כהן: אני חושב שקצת שמו מכשול לפני שר הרווחה כי הוא לא ירד לדברים הקטנים האלה.

מאיר כהן: פה זה לקחת כסף מכאן ולהעביר וחבל.

מאיר כהן: (מחיאות כפיים)

אלי אלאלוף: אתם יודעים שלפי הסדר של הסדר של הכנסת, כל מי שמחה כפיים הולך הביתה.

מאיר כהן: נכון.

אלי אלאלוף: אז אל תעשו את בבקשה יותר.

מאיר כהן: חבריה, אני רוצה להגיד שאל תמחאו כפיים למה שאני אומר אבל אלי אלאלוף, בדוח העוני שלו, היה אחד מהחסידים הגדולים של מענקי עבודה.

מאיר כהן: אז כשתגמר הוועדה ולא יהיו כללים, תמחאו לו כפיים, לא לי.

אלי אלאלוף: הוא מינה אותי לוועדה.

אלי אלאלוף: גמרתם, אנשי הביטוח הלאומי?

<רן מלמד: שאלת לגבי עובדות נוספות, אם אפשר להוסיף?

אלי אלאלוף: כן, בבקשה.

<רן מלמד: יש עובדות שחייבים להכי בהן.

<רן מלמד: אנחנו מדברים פה על שני אלמנטים שונים: הבטחת הכנסת ומזונות.

<רן מלמד: הבטחת תשלום שזה בעצם מימון ביניים לתשלום מזונות ילדים, שצריך לזכור שחלק גדול שהולך וגדל מהתשלומים שמבוצעים על ידיד המדינה מתקבל היום כבר דרך הביטוח הלאומי ורשות האכיפה והגבייה.

מירב בן ארי: 60 אחוז גבייה.

<רן מלמד: נתונים של הביטוח הלאומי מראים שאם היו היום מבטלים – אני מדבר כרגע רק על מסלול המזונות – את הדיסריגרד לגמרי, העלות למדינה הייתה כ-52 עד 55 מיליון שקלים בלבד.

<רן מלמד: זה כסף קטן, זה גרושים שאיתם לקחת ולהוציא 19 או 20 אלף ואפילו יותר אימהות ולהגיד להן: קחו אחריות על החיים.

<רן מלמד: את העובדה הזאת צריך לדעת.

<רן מלמד: צריך לזכור, אני אצטט מתוך הנתונים של הביטוח הלאומי, החלוקה היום היא ש-74.2% פחות או יותר, שזה 14,000 נשים, מקבלות את המזונות לפי פסק הדין שנפסק להן, שזה מתחת התקרה בדרך כלל.

<רן מלמד: הממוצע הוא כ-1,800 שקל ולא סכומים יותר מדי גבוהים.

<רן מלמד: ו-20.5% מקבלים סכומים מופחתים שקוזזו להן.

<רן מלמד: ה-20.5% האלה, העלות שלהם היא 52 מיליון שקלים למדינה.

<רן מלמד: זה הכול, אדוני היושב-ראש, זה כסף שלא צריך לעשות בו משחקים.

<רן מלמד: ה-5% האחרים מקבלים לפי התקנות ללא כל - - -

אלי אלאלוף: אני רוצה להגיד הערה לכולם, כדי שיהיה ברור.

אלי אלאלוף: החוק הזה יעבור אם לא יפגע באף אישה.

<גלית שאול: השאלה אם הוא ייטיב.

אלי אלאלוף: זה העיקרון – אלה המילים שלי, לא ביקשתי שתעזרו לי – אם החוק הזה יפגע באישה אחת, הוא לא יעבור.

אלי אלאלוף: זה מה שאמרנו לאוצר ומה שאמרנו לביטוח הלאומי.

אלי אלאלוף: ככה נקטנו עמדה, גם בתוך המערכת הפוליטית שלי וגם אני אומר וחוזר לציטוטים שמאיר הביא מדוח העוני:

אלי אלאלוף: לא הייתה שום סיבה לשנות את החוק אם אנחנו בדרך פוגעים באנשים.

אלי אלאלוף: שנית, בסידור החדש בחוק, בתיקון החוק כפי שמוצע פה, רצינו להפסיק לטרטר את האימהות החד-הוריות בהשוואה בין מערכת אחת למערכת שנייה, לרוץ שמאלה, לרוץ ימינה, לבזבז את זמנה ולפגוע במערכת המשפטית שלה באמצעות תכתובות ביורוקרטיות.

אלי אלאלוף: אם אנחנו לא נשיג את שתי המטרות האלה, החוק הזה לא יעבור, שיהיה ברור.

אלי אלאלוף: לכן כדאי שכולם תתעשתו וזה הכיוון.

אלי אלאלוף: גם לשפר זה בהדרגה ולכן החוק הזה הוא לשנתיים.

אלי אלאלוף: בשנתיים האלה – אנחנו נקבע מי יהיה הגוף שיעשה את הבדיקה וילווה – אנחנו נרצה להשתכנע שהגוף הזה מסוגל לעשות את הבדיקה האובייקטיבית.

אלי אלאלוף: בכל ההערות הנוספות, תנסו עכשיו ללכת לפי העקרונות האלה כי זה מה שישכנע אותנו ואני יכול לדבר בשם חברי הכנסת וגם שר הרווחה ושר האוצר, שהם רוצים להיטיב עם האימהות החד-הוריות.

אלי אלאלוף: שיהיה ברור, זה הכיוון של החוק.

אלי אלאלוף: מירב, בבקשה.

אלי אלאלוף: אחריה – מאיר כהן.

מירב בן ארי: תודה, אדוני יושב-הראש.

מירב בן ארי: אני מלווה גם את ארגוני הנשים וגם את עמותת "ידיד" בכל הנושא הזה כבר יותר משנה, כולל את הפגישות שעשינו כאן יחד עם האוצר.

מירב בן ארי: אני יודעת שהמטרה היא טוב: לשים רגל בדלת.

מירב בן ארי: העיוות הזה שנוצר בשנת 2003 בו רואים את מזונות הילדים כקצבה זה עיוות.

מירב בן ארי: לא משנה איך נסתכל על זה, זה עיוות כי זו לא קצבה.

מירב בן ארי: האישה הייתה חייבת לקבל את זה מהגרוש שלה, לא קיבלה מהגרוש שלה, הלכה וקיבלה – גם לא כולם מקבלות, גם הסכום הזה הוא די עלוב.

מירב בן ארי: בואו נשים את הדברים על השולחן, כל כך הרבה עיוותים שאם יש לך שני ילדים או שמונה ילדים תקבלי אותו סכום.

מירב בן ארי: לא יכול להיות שהסכום כזה נמוך.

מירב בן ארי: אלו עיוותים שקיימים בפני עצמם.

מירב בן ארי: בתוך כל זה, כמו שאמר רן בצדק, 60% ניגבה.

מירב בן ארי: זאת אומרת, המדינה נכנסת בנעלי החייב, נותנת לאישה את המזונות אבל לא מפספסת אותו כי 60% חוזר אל המדינה בדלת האחורית.

מירב בן ארי: הכסף שהיא גבתה ממנו אמנם מגיע אליה אבל בסופו של דבר היא הולכת ומורידה לה את זה כל פעם שהיא עובדת.

מירב בן ארי: שלא לדבר על מס של 60%.

מירב בן ארי: אין מס כזה במשק.

מירב בן ארי: הוא לא קיים חוץ מהנושא הזה של חד-הוריות.

מירב בן ארי: זאת אמרת, האוכלוסייה הכי חלשה מקבלת את המס הכי גבוה.

מירב בן ארי: זה עיוות.

מירב בן ארי: אני לא יודעת מה חשבו ב-2003, אם להוציא לעבודה – זה לא הצליח כי עובדה שאת אומרת שיש 13,000 שלא עובדות.

מירב בן ארי: ברור שהן עובדות, פשוט הן עובדות בשחור או שהן אומרות למעסיק: תעשה לי בדיוק על הקו כדי שאני לא אעבור את הדיסריגרד.

עבדאללה אבו מערוף: זה - - -

מירב בן ארי: הייתה לי אם-בית כזאת.

מירב בן ארי: תאמין לי, אני שולטת בחומר, עבדאללה אבו מערוף, תאמין לי, עשיתי שיעורי בית.

מירב בן ארי: להגיד למעסיק: תן לי את זה ואת השאר תביא לי בצורה כזאת – כי כמו שאמרנו, לא רק שאני מורידה לה את המס הכי גבוה, אני גם מוציאה אותה ומהרגע שיצאה, אין הטבות: אין ארנונה, אין צהרונים, גני ילדים, סיוע בשכר דירה.

מירב בן ארי: זאת אומרת, מה עשינו?

מירב בן ארי: אמרו לאישה: אל תעבדי, לא שווה לך.

מירב בן ארי: אין ספק שהתהליך הזה גם עשה לנו נזק.

מירב בן ארי: אני אומרת לנו כי אני מרגישה מחויבת לחד-הוריות, אני באה ממשפחה כזאת, אני חיה את החומר הזה כבר שנים.

מירב בן ארי: אתה יודע מה, אדוני היושב-ראש, זה גם עשה לנו נזק בדלת האחורית כי כל הנושא הזה מציג בשנה האחרונה את החד-הוריות בתקשורת כנצלניות –קיבלנו תגובות, חברת הכנסת עאידה תומא סלימאן, גם שולי מועלם, גם רחל עזריה.

מירב בן ארי: כל אותה קבוצה פה באמת נלחמה – עאידה כיושבת-ראש הוועדה לקידום מעמד האישה – נלחמנו וחטפנו.

מירב בן ארי: חטפנו איומים, הצקות, הטרדות בטלפון.

מירב בן ארי: כל זה בא אלינו בדלת האחורית כי משום מה בתקשורת הנשים החד-הוריות הוצגו כנצלניות - - -

מאיר כהן: - - - תקשורת.

מירב בן ארי: אז אין לך מושג מה עברנו.

מירב בן ארי: את יכולה גם לספר לו.

עאידה תומא סלימאן: - - -

מירב בן ארי: סליחה, אדוני, עם כל הכבוד, אני יודעת שאתה בעד החד-הוריות, אף אחד לא לוקח את זה ממך - - -

מאיר כהן: אלה שני דברים שונים - - -

מירב בן ארי: לא, לא.

מירב בן ארי: אני מחברת.

מאיר כהן: החד-הוריות הוצגו - - -

מירב בן ארי: כי כל פעם שהוצגו החד-הוריות – מהנהנות לך כאן מארגוני הנשים – הן הוצגו על אותו עניין כספי כלכלי שהן עושקות את הגברים.

מירב בן ארי: אני לא מפרידה, אדוני.

מירב בן ארי: אני יודעת שאני אומרת דברים קשים, אבל אם לא היינו עוברות, חברות הכנסת – חברות הכנסת בלבד – את מה שעברנו כאן בחודשיים האחרונים, לא הייתי אומרת את זה.

מירב בן ארי: אני אומרת את זה כי הוצאנו אותן ממעגל התעסוקה, הפכנו אותן למה שלא רצינו.

מירב בן ארי: במקום לבוא ולחזק ולהוציא אותן מהמעגל הזה, השארנו והשקענו אותן עוד יותר בבוץ.

מירב בן ארי: לסיום, יש כאן הזדמנות – אני לא שלילית לחלוטין – להוריד את הדיסריגרד הנוראי הזה ל-27%.

מירב בן ארי: אני חושבת ודיברנו על זה אדוני היושב-ראש, יש מקל ויש גזר: אתה נותן את המקל, תן, לפחות בשנים הראשונות, לחד-הוריות שיצאו – אני אומרת חד-הוריות כי אני יודעת שיש גם גברים, אני מכירה את הסיפור הזה היטב – תן להן תקופת הסתגלות למצב שהמשכורת שלך יורדת רק בגלל שאת לו מקבלת את מה שאת זכאית לקבל לפי החוק וזה מזונות ילדים.

אלי אלאלוף: תודה רבה.

אלי אלאלוף: חבר הכנסת מאיר כהן, בבקשה.

מאיר כהן: אנחנו צריכים בדיון כזה לעשות הפרדה ברורה מאוד בין כל הוויכוח שניטש סביב חזקת הגיל הרך שבאמת בעטיה יש התבטאויות קשות מאוד של ארגונים שונים כנגד אימהות, לבין הסוגיה הזאת – את מפריעה לי, גברתי.

<מאירה בסוק: צריך לדייק – זה לא ארגונים שונים, אלה ארגוני גברים.

מאיר כהן: בינתיים הם מפגינים ליד הבית שלי, לא ליד הבית שלך.

<מאירה בסוק: תתפלא.

<מאירה בסוק: גם ליד הבית שלנו.

מאיר כהן: אז אני יודע בדיוק מי הארגונים, עד היום.

מאיר כהן: אדוני היושב-ראש, כל שינוי של תיקון כזה או אחר מבורך, אבל מה שניסיתי לעשות ואני עדיין מנסה לעשות זה שינוי תפיסתי אמתי.

מאיר כהן: רן יודע בדיוק כי ישבנו ועשינו: למספר 52 מיליון הגענו ביחד.

מאיר כהן: השינוי התפיסתי צריך להגיד, ואני חוזר על מה שחברי אמרו ויגידו: כספי מזונות אינם קצבה.

מאיר כהן: אגב, גם ב-OECD במדינות שבהן זה קורה, יש הפרדה מאוד ברורה בין כספי המזונות לבין הקצבה.

מאיר כהן: אומרים לאישה: תעבדי, תקבלי מס הכנסה שלילית במדינות שבהן זה קיים, תיהני, תצאי לעבוד, תקבלי שכר – אנחנו נצ'פר אותך.

מאיר כהן: המזונות הם מזונות לילדים.

מאיר כהן: זה מה שעשינו.

מאיר כהן: כשהתחלנו היו בקופה 45 מיליון.

מאיר כהן: כשהייתי שר רווחה, העלינו את זה ל-100 מיליון וכתבנו בתקציב 2015 את הסכום הזה – שב רן והחברים שלו ביחד עם אנשי האוצר והגענו לתוספת של 52 מיליון שזה לא בשמים.

מירב בן ארי: לבטל את הדיסריגרד ל-5 שנים?

מירב בן ארי: זה מה שהיה?

<גלית שאול: - - - זה בכלל - - -

מאיר כהן: - - -

מירב בן ארי: אתה אמרת מעל 5 שנים - - -

מאיר כהן: לא.

מאיר כהן: שהיא תלך - - -

מירב בן ארי: סליחה.

מירב בן ארי: דיברת על שנתיים ביטול של הדיסריגרד.

<רן מלמד: דיברנו על שתי אופציות:

<רן מלמד: אופציה אחת זה מיד לנתק.

<רן מלמד: האופציה השנייה - - -

<גלית שאול: - - -

<קריאות: - - -

אלי אלאלוף: חבר'ה, תאפשרו לחבר כנסת מאיר כהן לסיים את דבריו.

מירב בן ארי: אלי, זה לא לכל החיים.

מירב בן ארי: הביטול של הדיסריגרד הוא לא - - -

אלי אלאלוף: תני לו לסיים.

מאיר כהן: אני לא אמרתי לכל החיים.

<רן מלמד: 52 מיליון שקל - - -

מאיר כהן: זה לשנה.

מאיר כהן: חבריה, אני מצטער.

מאיר כהן: אם בביטוח הלאומי יתווספו 52 מיליון שקלים שידענו איך להביא ותם, אז כל שנה 18,400 האימהות האלה שהן נמצאות בתחתית העוני.

מאיר כהן: עשינו מיפוי, הן נמצאות בתחתית העוני.

מאיר כהן: והיה ואנחנו נמצא – ואת זה צריך להגיד לשר, ואני שמח אדוני שאתה מקיים ועדה, ולפחות לעשות כמה סימולציות בכדי שהנתונים יהיו נתונים אמתיים.

מאיר כהן: זאת ההזדמנות, זאת הזדמנות פז לדאוג שבתקציב 2017 ו-2018 שבימים האלה יושבים עליו.

מאיר כהן: זה פינאטס.

מאיר כהן: בשעה שבהסכמים קואליציוניים עוברים מיליארדי שקלים, אם אנחנו באמת רוצים לעשות תיקון, אז שבתקציב יהיה סף של 52 מיליון שקלים לשנה, לא ל-5 שנים.

מאיר כהן: לשנה.

מאיר כהן: התוספת הזאת פוטרת 18,400 אימהות חד-הוריות והן יכולות לעבוד, לקבל את המזונות שלהן.

מירב בן ארי: הלוואי.

מירב בן ארי: זה יעזור להן.

מאיר כהן: בנוסף לכל שלל ההטבות ולחלק מהחוקים שבאמת מטיבים עם החד-הוריות, אני חושב שזאת יכולה להיות שנת מפנה ובתנאי שבתקציב תהיה תוספת של 52 מיליון שקשורה ישירות לחוק הזה.

מאיר כהן: זה התיקון שצריך לעשות כאן.

מאיר כהן: תודה רבה.

אלי אלאלוף: חברת הכנסת תומה סלימאן.

עאידה תומא סלימאן: כבוד היושב-ראש, אני חושבת שלמרות שהסברת את עצמך טוב מאוד בעניין של הגישה הכללית לחוק, יש כמה דברים שצריך להעמיד שוב על השולחן הזה ולדבר עליהם.

עאידה תומא סלימאן: אני לא יכולה להתעלם מהעובדה שיכול להיות שהחוק הזה מטיב חלקית עם חלק מהנשים והוא מוסיף כמה מאות שקלים.

עאידה תומא סלימאן: זה לא הרבה, זה אפילו יכול להיות פחות.

עאידה תומא סלימאן: לפי החישובים שעשינו זה יכול לצאת אפילו פחות ממה שנאמר עכשיו על ידי הביטוח הלאומי.

עאידה תומא סלימאן: אי אפשר להתעלם מהעובדה שהחוק הזה משמר מצב קיים.

עאידה תומא סלימאן: אם ישנה הזדמנות לעשות שינוי באמת, אז בואו נעשה את השינוי ולא נעשה שום קוסמטיקה למצב הקיים.

עאידה תומא סלימאן: לא להשלות את הציבור כאילו עושים שינוי אדיר.

עאידה תומא סלימאן: לא.

עאידה תומא סלימאן: לא עושים שינוי אדיר.

עאידה תומא סלימאן: אנחנו פשוט מיפיפיים קצת את המצב ועושים שינוי קל במקום להעמיד את השאלה המהותית למה עדיין קושרים את הנושא של המזונות לנושא של הבטחת הכנסה?

עאידה תומא סלימאן: אני מסכימה עם חברת הכנסת מירב בן ארי שדיברה על מגמה שאומרת שכאילו הנשים רוצות לחיות מהמזונות.

עאידה תומא סלימאן: זו טענה שלא משתמשים בה רק בחוק הזה אלא זו צורת חשיבה.

עאידה תומא סלימאן: כאילו הנשים מחכות למזונות כדי שיוציאו ותהיה הכנסה לעצמן.

עאידה תומא סלימאן: מזונות זה הכסף של הילדים.

עאידה תומא סלימאן: מזה הילדים צריכים לחיות.

עאידה תומא סלימאן: ההכנסה של האישה זו הכנסה של האישה וכהורה היא מוציאה ממנה גם כן על הילדים.

<גלית שאול: - - - באלף שקלים לילד - - -

אלי אלאלוף: גברתי - - -

עאידה תומא סלימאן: אני לא יודעת איפה מגדלים ילד כזה ואיך מגדלים ילד כזה.

עאידה תומא סלימאן: אבל אני חושבת שהגיע הזמן להתייחס, קודם כל, לשאלה המהותית הזו ולבקש לבטל את הקשר הזה פעם אחת ולתמיד.

עאידה תומא סלימאן: אם רוצים שאנשים יעבדו ויצאו ממעגל העוני, צריך לאפשר להם לעבוד ולהשתכר בצורה מכובדת ולא שיורידו להם מס שלא מתקבל על הדעת.

עאידה תומא סלימאן: נכון שעכשיו הורדתם אותו, אבל אני רוצה להגיד לכם שהחברות הכי גדולות במדינה הזו לא משלמות מס הכנסה.

עאידה תומא סלימאן: הם מקבלים כל מיני פטורים ויש חברות שמקבלות מיליארדים ומשלמות שני אחוז ואחוז אחד.

עאידה תומא סלימאן: אז בואו לא נשלה את עצמנו.

עאידה תומא סלימאן: כשרוצים לתת פטור, יודעים לתת פטור.

עאידה תומא סלימאן: וכשרוצים להוריד מס הכנסה, מורידים מס הכנסה.

עאידה תומא סלימאן: אבל עוצרים אצל האנשים האלה ומשאירים ציבור שלם.

עאידה תומא סלימאן: אנחנו לא מדברים רק על הנשים.

עאידה תומא סלימאן: אנחנו מדברים על הילדים שמשמרים להם את המצב.

עאידה תומא סלימאן: אז הוספנו למשפחה הזו הכנסה של 400-300 שקל.

עאידה תומא סלימאן: זה מוציא אותם מהעוני?

עאידה תומא סלימאן: ודווקא לכבוד היושב-ראש שכתב את דוח העוני, אני יודעת שהוא יודע את החומר יותר טוב ממני ואני יודעת שהוא יודע – אפשר?

עאידה תומא סלימאן: רציתי שישמע אותי - - -

אלי אלאלוף: לאור ההערות שלך בדקתי משהו נוסף.

עאידה תומא סלימאן: בדקת משהו נוסף.

עאידה תומא סלימאן: אני מקווה שתסכים עם מה שאני אומרת כי אני חושבת שהשיפור הקוסמטי הזה משאיר את הנשים ואת הילדים, וגם אם יש הורה גבר במצב הזה, משאירים את כולם מתחת לקו העוני.

עאידה תומא סלימאן: אז מה עשינו?

מירב בן ארי: אפילו אם לא תקזז להם את הכסף, תשאיר להם את המזונות - - -

עאידה תומא סלימאן: השאלה המהותית הראשונה היא לנתק את הקשר הזה בין מזונות והבטחת הכנסה.

עאידה תומא סלימאן: אני מציעה לנצל את השעה.

עאידה תומא סלימאן: מה שיקרה עכשיו זה שאנחנו נקבע את המצב לעוד שנתיים.

עאידה תומא סלימאן: המחוקק ינוח על דעתו, יגיד: עשיתי את השינוי.

עאידה תומא סלימאן: ולא יחזור לדון בנושאים האלה ולסחוב את זה עוד שנתתים ואז בעוד שנתיים אף אחד לא יודע מה המצב הפוליטי ואיך יהיה.

עאידה תומא סלימאן: אם כבר פותחים ספרים, אז בואו נפתח עד הסוף.

עאידה תומא סלימאן: הדבר השני הוא שאפף אחד לא מבין למה קבעתם 3,000.

עאידה תומא סלימאן: יש שכר מינימום במדינה הזו?

עאידה תומא סלימאן: לפחות תבטיחו להן שכר מינימום.

עאידה תומא סלימאן: לא מבקשים להיות הכי עשירות במדינה הזאת.

עאידה תומא סלימאן: מבקשות להיות עם שכר מינימום.

עאידה תומא סלימאן: למה לא נקבע שכר מינימום?

עאידה תומא סלימאן: למה לא אומרים: לא נוגעים לאישה בשום גרוש עד שהיא לא מקבלת את שכר המינימום, ומתחילים מעל לשכר המינימום.

עאידה תומא סלימאן: למה?

עאידה תומא סלימאן: אתם יודעים מה זה לדחוף מישהו לעבוד בשחור?

עאידה תומא סלימאן: אתם יודעים מה זה?

עאידה תומא סלימאן: זה עוד מעגל של ניצול.

עאידה תומא סלימאן: זה שאני עושה לך טובה שאני משלם לך בשחור ואז אפשר לנצל אותה בכל מיני צורות.

<קריאה: זה לא רק ניצול.

<קריאה: פנסיה - - -

עאידה תומא סלימאן: לעשוק אותה בכל מיני צורות, למה לנו את זה?

עאידה תומא סלימאן: למה לנו לדחוף את כולן למצב הזה?

עאידה תומא סלימאן: אני לא מבינה.

עאידה תומא סלימאן: אנחנו אמורים להטיב, ולפי העיקרון הזה אני רוצה ללכת.

עאידה תומא סלימאן: אתה אמרת, כבוד היושב-ראש, שאנחנו רוצים רק להטיב.

עאידה תומא סלימאן: לפעמים, כשיש הזדמנות להטיב, נכון שאנחנו לא גורעים, אבל גם לא מטיבים באמת – אנחנו כבר גרענו.

עאידה תומא סלימאן: יש לנו הזדמנות להטיב, אז בואו נעשה את זה.

עאידה תומא סלימאן: בואו לא נקבע מצב של: אתם נולדתם לעוני, אתם תישארו בעוני לכל החיים שלכם.

עאידה תומא סלימאן: זה לא לטובת הילדים, זה לא לטובת המדינה, זה לא לטובת הכלכלה.

עאידה תומא סלימאן: אני הגשתי הסתייגויות, אני לא יודעת אם אתם רוצים - - -

אלי אלאלוף: לא הגענו להצבעה.

עאידה תומא סלימאן: הבעיה שאני אצטרך לצאת לעוד הפגנה של עוד קבוצת נשים מנוצלות: מנהלות המשפחתונים.

עאידה תומא סלימאן: אני לא יודעת מה לעשות במקרה הזה.

עאידה תומא סלימאן: תפסיקו לבנות כל כך הרבה מאבקים.

אלי אלאלוף: בבקשה.

אלי אלאלוף: בדיון משותף לוועדת כספים ולנו נדון במה שאת - - -

עאידה תומא סלימאן: בהסתייגויות?

עאידה תומא סלימאן: במשפחתונים, ברור, ברור.

אלי אלאלוף: אנחנו נבקש מענת ירון מ-ממ"מ שיש לה חישובים אחרים, להציג את הנתונים שלה.

<ענת ירון: לגבי קבוצת הזכאיות 25 עד 55 – הקבוצה שההכנסות שלה עלולות לרדת זו הקבוצה שהיום לא זכאיות להבטחת הכנסה או למזונות ובעקבות השינוי המוצע הדיסריגרד עולה וסף ההכנסה גדל ולכן הן יכולות להיות זכאיות.

<ענת ירון: בעקבות הצעת החוק הן יכולות להתחיל להיות זכאיות להבטחת הכנסה, אבל מנגד תישלל מהן הזכאות למענק עבודה.

<ענת ירון: בסיטואציה הזאת סך ההכנסות שלה יכול לרדת.

אלי אלאלוף: אם אני מבין טוב, ברגע שיקבלו אבטחת הכנסה זה יגרום להם לאבד את הזכאות למענק עבודה.

אלי אלאלוף: אני רוצה שכולנו נבין את מה שנאמר פה.

אלי אלאלוף: זה מבוסס על נתונים?

אלי אלאלוף: מה זה אומר?

אלי אלאלוף: כמה אנשים יהיו במצב כזה?

<ענת ירון: אין לי נתונים.

אלי אלאלוף: את רוצה להעיר?

<גבריאלה הילברון: כן.

<גבריאלה הילברון: רציתי להעיר שמקבלות הבטחת הכנסה עד גיל 55, כל מי שהיום במערכת כמו שענת אמרה, מצבה מבחינת הגמלה יוטב והיא עובדת מעל הדיסריגרד - -

אלי אלאלוף: עד גיל 55.

אלי אלאלוף: ויום אחרי 55, מה יקרה לה?

<גבריאלה הילברון: רגע.

<גבריאלה הילברון: - - והיא עובדת מעל הדיסריגרד שהוא 662, מצבה יוטב.

<שמרית שקד גיטלין: היא התייחסה לקבוצה חדשה שנכנסה למערכת - - -

אלי אלאלוף: יש לי שאלה טכנית.

אלי אלאלוף: פה, לעשות חישובים, גם מי שיש לו 5 יחידות מתמטיקה הוא ילך לאיבוד.

אלי אלאלוף: ישבתם ביניכם והשוויתם מספרים?

<גבריאלה הילברון: כן, בהחלט.

אלי אלאלוף: וכל אחד נשאר בעמדתו?

<ענת ירון: אנחנו מתואמות.

<גבריאלה הילברון: לא, לא.

<גבריאלה הילברון: אני חושבת שאנחנו אומרות אותו דבר אבל אני רוצה לחדד קצת.

<גבריאלה הילברון: נשים שהיום לא מקבלות הבטחת הכנסה בגלל שהן מעבר ל-5,490 הזכרתי, אלה שיקבלו - אין לי כרגע את הנתון לפני – אבל נדמה לי שזה עד 6,200, עדיין ייהנו מזה.

<גבריאלה הילברון: זה לא נכון שכל מי שתצטרף למערכת - - -

<גבריאלה הילברון: אלה שיקבלו אין את הנתון עד 6200 עדיין ייהנו.

מאיר כהן: אז ל הכול – חלק.

<גבריאלה הילברון: אבל חלק כן - - -

<רן מלמד: אז את בעד התכנית?

מאיר כהן: וחלק לא.

<רן מלמד: את בעד התכנית הזאת?

<גבריאלה הילברון: אנשים שייבחרו להצטרף להבטחת הכנסה - - -

<קריאות: - - -

<גבריאלה הילברון: לא יבחרו.

<גבריאלה הילברון: נשים שיוכלו להיכנס.

מירב בן ארי: הם יוכלו להיכנס למעגל של הבטחת הכנסה לאחר השינוי.

<גבריאלה הילברון: לאחר השינוי.

<גבריאלה הילברון: הן תצטרכנה, כפי שציינה עורכת הדין דמרי, לבחור האם הן מעדיפות את ההטבות הנלוות להבטחת הכנסה או - -

<גלית שאול: איך יבחרו?

<גלית שאול: הרגע שמענו כמה קשה למי שיש לו 5 יחידות במתמטיקה - - -

אלי אלאלוף: גברת, לא קיבלת את רשות הדיבור פעם שלישי.

מאיר כהן: מה חידשת לו?

<גבריאלה הילברון: - - או מענק עבודה.

<גבריאלה הילברון: יש ביניהן חלק שיוכלו לקבל עדיין הבטחת הכנסה בשיעור יותר גבוה מאשר המענק עבודה - - -

מאיר כהן: אבל יש חלק שייפגע?

<גבריאלה הילברון: אבל היום הן לא בהבטחת - - -

מאיר כהן: סליחה.

מאיר כהן: יש חלק שייפגע.

אלי אלאלוף: מה אמרנו?

<גבריאלה הילברון: אם יצטרפו לגמלה להבטחת הכנסה, הם יקבלו פחות.

אלי אלאלוף: זה בדיוק.

אלי אלאלוף: זה פוסל את החוק.

אלי אלאלוף: זה פוסל את תיקון החוק.

<ליזה זוהרי: - - -

<קריאות: - - -

אלי אלאלוף: חברים, לא קיבלתם את רשות הדיבור.

אלי אלאלוף: אל תפריעו למהלך הדיון, בבקשה.

אלי אלאלוף: גברת את יכולה להרגע?

<ליזה זוהרי: - - -

אלי אלאלוף: תוציאו את הגברת הזאת.

אלי אלאלוף: גם לא מתייחסת ליושב-ראש וגם מפריעה לדיון.

אלי אלאלוף: צאי לכמה דקות.

<ליזה זוהרי: אני לא הפרעתי לך עד עכשיו.

אלי אלאלוף: הפרעת לי.

אלי אלאלוף: קראתי לך שלשו פעמים ולא התייחסת.

<ליזה זוהרי: לא הפרעתי לך.

<ליזה זוהרי: אני לא שומעת טוב.

אלי אלאלוף: אז בבקשה תצאי, תתאווררי ותחזרי עוד שנייה, בבקשה.

<ליזה זוהרי: לא שמעתי אותך.

<ליזה זוהרי: אני מצטערת.

<ליזה זוהרי: לא שמעתי אותך.

<ליזה זוהרי: אני לא שמעתי אותו.

<ליזה זוהרי: אני לא שומעת - - -

אלי אלאלוף: אדוני רוצה להעיר הערה?

<יגאל ימיני: יש לי הערה לגבי המשפט האחרון שנאמר עכשיו.

<יגאל ימיני: מי שתבחר בהבטחת הכנסה, אין אפשרות לבחור בין זה לזה.

<יגאל ימיני: הבטחת הכנסה משולמת בשוטף, מענק עבודה בא בלאחר שנה.

מאיר כהן: חצי שנה.

<יגאל ימיני: היא לא תוכל לבחור.

<יגאל ימיני: זו ההערה שלי.

אלי אלאלוף: נלך לפי התור של הדוברים.

אלי אלאלוף: גלית שאול, בבקשה.

מאיר כהן: אני רק מבקש להוסיף מילה.

מאיר כהן: החבר'ה מהביטוח הלאומי, אינכם קובעי מדיניות.

מאיר כהן: אתם אמורים לתת נתונים.

מאיר כהן: קצת מפליא אותי – ומותר לי להגיד את זה כשר הרווחה לשעבר – קצת מפליא אותי שאתן יושבות כאן ומגנות על מדיניות.

מאיר כהן: אתם אמורים, עם כל הכבוד שאני רוחש לכם – סליחה גברתי, אני גם לא מחכה לתשובה, זאת הערה ותקשיבו לה – אתם אמורים לתת את הנתונים.

מאיר כהן: יש לי הרגשה שאתן יושבות כאן מלאות מוטיבציה איך לפגוע בחד-הוריות.

מאיר כהן: אז אנא מכן, עם כל הכבוד שאני רוחש לכן, תגידו את הנתונים לא את האינטרפרטציה שלכן.

<שרית דמרי-דבוש: ביטוח לאומי מביא עשרות תיקונים לחוק הביטוח הלאומי ולהבטחת הכנסה.

<שרית דמרי-דבוש: להגיד שאנחנו - - -

אלי אלאלוף: גברת דמרי – מותר לכם לשמוע וגם - - -

מאיר כהן: אני עומד מאחורי מה שאני אומר.

מאיר כהן: בהצעת החוק הזאת אתם פוגעים בחד-הוריות.

מירב בן ארי: אבל אתה לא יכול להאשים אותם ספציפית.

מירב בן ארי: אני גם חושבת שהחוק הזה לא טוב, אבל לבוא ולהגיד ולהטיח באנשים האלה - - -

מאיר כהן: אמרתי שאני מטיח בביטוח הלאומי.

מאיר כהן: אם הם הגיעו להצעת חוק הזאת, הם בלבלו מישהו ואסור היה להם להגיע להצעת החוק הזאת שגורמת לאנשים לבחור בין זה לבין זה.

מירב בן ארי: אף אחד מאתנו לא מתלהב מהצעת החוק הזאת, אל תטעה, השולחן הזה יודע טוב מאוד שהיה עדיף לבטל את הדיסריגרד המטופש הזה ולתת לחד-הוריות לנשום אוויר.

מירב בן ארי: אבל לבוא ולהטיח באנשים שעושים את תפקידם, אני אומרת שזה מוגזם.

מירב בן ארי: זה כל מה שאני אומרת.

אלי אלאלוף: תודה, מירב.

מירב בן ארי: אף אחד לא חושב שהצעת החוק הזאת טובה.

מירב בן ארי: היינו מעדיפים לבטל - - -

אלי אלאלוף: יש לנו מעט זמן.

אלי אלאלוף: נתתי את רשות הדיבור לגלית שאול ואחר כך לחבר הכנסת עבדאללה אבו מערוף.

אלי אלאלוף: בבקשה.

<גלית שאול: באנו לפה היום כי אנחנו מרגישות שיש אפשרות, יש הזדמנות.

<גלית שאול: יש פה ציבור גדול של אנשים שמאמינים שצריך לתקן את העיוות הזה.

<גלית שאול: צריך אחת ולתמיד לפתור את הבעיה.

<גלית שאול: כולנו נואמים פה בלהט על זה שצריך לפתור את הבעיה.

<גלית שאול: אמרו את זה כולם לפני, אני לא אחזור על זה שוב.

<גלית שאול: מה שאנחנו לא עושים זה תופרים את הבעיה.

<גלית שאול: ולא רק שאנחנו לא פותרים את הבעיה, אנחנו מעמיסים קושי.

<גלית שאול: אמרנו: אולי לא נפגע בחוק הזה.

<גלית שאול: אבל נעשה באמצעות החוק הזה שני דברים: דבר אחד, נגרום לזה שהנושא ירד מסדר-היום והשיח הציבורי יגיד לנו: תחכו עוד שנתיים ולא תשנו את המצב של הנשים האלו ביומיום.

<גלית שאול: הדבר השני, החשוב במיוחד, אנשים לא שמים לב לזה.

<גלית שאול: נכון שלאישה יש את אפשרות הבחירה.

<גלית שאול: אבל אתה אמרת, אדוני היושב-ראש, בצורה מאוד יפה, גם אנשים עם 5 יחידות מתמטיקה יתקשו לעשות את הבחירה הזאת.

<גלית שאול: נשים שצריכות לבחור בין זה לבין זה, כשהן לא יודעות כמה הן ישתכרו בשנה הבאה, הן עדיין לא יודעות כמה כסף ייכנס להן.

<גלית שאול: אנחנו במרכז "רקמן" הלכנו לבג"ץ בנושא הזה עם אישה שבמקרה עשתה עוד כמה משמרות בחנות הבגדים שבה היא עבדה וקיבלה שכר יותר גבוה.

<גלית שאול: פתאום הביטוח הלאומי דרש ממנה להחזיר כספים מכיוון שהיא עברה את הדיסריגרד בזה שהיא עבדה עוד שתי משמרות.

<גלית שאול: אז מה אנחנו עושים?

<גלית שאול: אנחנו מכניסים עכשיו בלבלה גדולה לתוך החיים של אותן נשים שגם ככה מורכבים מביורוקרטיה, מבלגן.

<גלית שאול: אותן נשים צריכות לקבל החלטה אם לצאת לעבודה בשעה הכי קשה.

<גלית שאול: אנחנו עובדות עם נשים שנמצאות בהליכי גירושים.

<גלית שאול: אחד הדברים שאנחנו מנסות כל הזמן להגיד להן: אתן מתגרשות, אבל תשמרו על מקום העבודה שלכן.

<גלית שאול: זו תקופה קשה, הולכים בה לדיונים, יש סכסוכים, יש בלגן עם הילדים, צריך לבוא לבית הספר כל הזמן לפגישות.

<גלית שאול: צריך לעזור להם, לתמוך בהם, לקחת אותם לעובדים סוציאליים, לפסיכולוגים, לכל מי שאפשר – אל תוותרו על העבודה שלכן כי בתקופה הזו הכי קל לוותר.

אלי אלאלוף: מה ההצעה הקונקרטית שלך?

<גלית שאול: לנתק את הקשר הזה.

<גלית שאול: אין בכלל אפשרות לממן 95 מיליון לחוק שעולה 100 מיליון בדרך של פגיעה בנשים.

<גלית שאול: יש שלנו הצעה שאומרת 5 שנים אחרי הגירושים – מירב הגישה את ההצעה הזאת – 5 שנים אחרי הגירושים תתנו למשפה לא לעשות את החישובים.

<גלית שאול: תנו לה את מלוא הסכום באותה תקופה.

<גלית שאול: המשפחה תעמוד על הרגליים.

אלי אלאלוף: את יכולה בבקשה לסכם במשפט.

אלי אלאלוף: מה ההמלצה שלך?

<גלית שאול: במשפט אחד, הגיע הזמן לעשות שינוי: לנתק, לבטל את הדיסריגרד.

<גלית שאול: לתת לנשים שמשתכרות מתחת לסכום מסוים אתם תחליטו עליו, 6,200, 7,000, לא משנה מה, את מלוא סכום המזונות לילדים.

<גלית שאול: סכום של מזונות ילדים שמגיע להם על פי פסק דין של בית משפט.

<גלית שאול: אין שום סיבה לנכות להן, לא 60 ולא 27 ולא לתת להן כן לבחור או לא לבחור.

<גלית שאול: שום סיבה בזה.

<גלית שאול: כל תיקון אחר הוא תיקון קוסמטי.

אלי אלאלוף: תודה.

אלי אלאלוף: עבדאללה אבו מערוף, בבקשה חבר הכנסת.

עבדאללה אבו מערוף: בוקר טוב, כבוד היושב-ראש, אני מתחבר ומסכים לעמדה העקרונית שלא פגוע בשום אופן ופנים עם החוק הזה באף אחת מהנשים.

עבדאללה אבו מערוף: אנחנו רואים שאכן החוק פוגעני, החוק לא מיישם את המשטרה שלו.

עבדאללה אבו מערוף: אפשר לדבר הרבה.

עבדאללה אבו מערוף: נכון מאוד שהכוונות טובות, אין לי ספק, אבל כנראה, יש איזשהו פגם.

עבדאללה אבו מערוף: רצינו את הטוב אבל קיבלנו את היותר רע, לצערי הרב.

עבדאללה אבו מערוף: אני אתן דוגמאות.

עבדאללה אבו מערוף: נדבר על מתמטיקה: משפר 52 שקל אם היא מקבלת 4,000 שקל.

עבדאללה אבו מערוף: זה לא הזוי?

עבדאללה אבו מערוף: לכן אני יודע, יש עיקרון חשוב מאוד, עקרון טוב מאוד בכירורגיה: אם צריך לעשות כירורגיה רדיקלית, אם יש מורסה, צריך לפתוח אותה ולנקז אות, לא לטמון אותה.

עבדאללה אבו מערוף: החוק הזה טומן, מטעה, מעוות, ולכן אני חושב שבואו נתעשת בחוכמה.

עבדאללה אבו מערוף: רוצים לעשות טוב, יש כאן הסכמה מקיר לקיר שכאן יש פגם, לכן בוא נחזור, נשב כמו שכבוד היושב-ראש אמר, נראה מה אפשר לעשות ונעשה את הדבר הנכון ולא נפגע באף אישה.

אלי אלאלוף: כן, בבקשה, אורי.

<אורי קנדל: אני רוצה להגיד שני משפטים, שלא נוגעים למדיניות הזאת ספציפית שאנחנו מנסים לקדם היום, על הביטוח הלאומי.

<אורי קנדל: כל מי שיושב פה סביב השולחן ונמצא בקשר עם הביטוח הלאומי יודע שהביטוח הלאומי, מהמנכ"ל וכול הפקידים, כולל הפקידות שיושבות פה, עושים הכול כדי לקדם מדיניות של מקבלי הבטחת הכנסה.

<אורי קנדל: לצאת נגד הביטוח הלאומי שהביאו נתונים כאלה או לא הביאו נתונים אחרים, וכל מי שעבד לקראת הישיבה כאן יודע שזה מה שאנחנו עושים, אם זה חברי כנסת, אם זו ד"ר גלית שאול, רן מלמד, כולם יודעים שאנחנו עושים את הצעדים האלה כדי לשפר את המצב ל כל מקבלי הבטחת הכנסה.

מאיר כהן: אז למה עשיתם את זה על חשבון הבטחת הכנסה?

מאיר כהן: תגיד לי מאיפה החוכמה הגדולה?

מאיר כהן: בוא נצא מתוך הנחה שאני מכבד אתכם ואתה יודע שאני מכבד אתכם, אבל בוא נצא מתוך הנחה, מה העוילו חכמים בתקנתם?

מאיר כהן: מה, אתם לא ראיתם את זה?

מאיר כהן: לא ראיתם שלוקחם מכאן 95 מיליון ושמים את זה בכדי להביא איזה משהו פופוליסטי?

<אורי קנדל: הנבתי, שמעתי את השאלה.

מאיר כהן: נו, אז מה?

<אורי קנדל: הבנתי.

<אורי קנדל: אני אענה - - -

מאיר כהן: אני רק מציע לכם שתפסיקו להצטייר ככאלה שאי אפשר לבקר אותם.

מאיר כהן: אוי ואבוי.

מאיר כהן: אתה קופץ מאחורי השורה הראשונה, מה קרה, תגיד לי?

מאיר כהן: יש פה - - - של הביטוח הלאומי.

מאיר כהן: לדעתי הם גם טעו וגם הטעו וחבל שזה קרה.

<אורי קנדל: - - - אנחנו מזמינים ביקורת וכל מי שיושב פה ויצר איזשהו קשר עם מישהו מאתנו יודע את זה.

<אורי קנדל: אני חושב שיש כאן מספיק חברים וחברות שיכולים להעיד שמה שאני אומר זאת אמת, כולל היושב-ראש, כולל כל אחד.

<אורי קנדל: לכן אנחנו – אמרתי קודם ואני אגיד את זה עוד פעם – אנחנו מקדמים מדיניות שתעזור לכל מקבלי הבטחת הכנסה - - -

מאיר כהן: לא בחוק הזה.

מאיר כהן: לא בחוק הזה.

<אורי קנדל: אם אני מתייחס עכשיו ספציפית למה שד"ר שאול אמרה קודם, גם מנכ"ל הביטוח הלאומי אמר את זה מעל הבמה כבר בעבר, שאנחנו בשאלה הזאת של ניתק קשר בין מזונות ואבטחת הכנסה, ביטוח לאומי הוא ניטרלי.

<אורי קנדל: הוא ניטרלי.

מאיר כהן: אז תישארו ניטרליים.

מאיר כהן: אתה יודע מה?

מאיר כהן: אתה צודק.

מאיר כהן: תישארו ניטרליים, זה מה שביקשתי.

מאיר כהן: אורי, זה מה שביקשתי, תישארו ניטרליים.

אלי אלאלוף: תרשה לי, בדרך כלל אני לא חולק על דעת חברי מאיר, אבל אני רוצה להגיד שאני לא מטיל שום ספק ביושר וביכולות של אנשי הביטוח הלאומי.

מאיר כהן: גם אני לא.

מאיר כהן: גם אני לא.

מאיר כהן: נו, באמת.

מאיר כהן: היות ואני מכיר אותם, ישבתי אתם עשרות פעמים.

מאיר כהן: הם לפחות היו הגונים אז ואמרו: מאיר, אל תעשו שום דבר שמעביר כסף מהבטחת הכנסה.

מאיר כהן: את הפטנט הזה ידענו.

מאיר כהן: אז מה קורה עכשיו?

מאיר כהן: הם אמרו: אנחנו ניטרליים.

מאיר כהן: אז אם הם באים לכאן ומגנים על דבר שהוא לא טוב, עכשיו אתם איבדתם את הניטרליות.

מאיר כהן: אתם רוצים להיות ניטרליים?

מאיר כהן: תישארו.

מאיר כהן: תגידו את הדברים כהווייתם.

מאיר כהן: אני חושב שאנשי הביטוח הלאומי הם אנשים נהדרים וכשהייתי שר הגנתי עליהם בלהט.

מאיר כהן: אבל בנקודה הזאת, זה שיושבים כאן שני פקידים ויהיו בכירים ככל שיהיו, ומנסים להגן על חוק שהם יודעים שהוא לא בסדר, זה מיותר.

מאיר כהן: זה מה שאני אומר ומותר לי להגיד את זה כחבר כנסת.

אלי אלאלוף: אני נאלץ לסכם את הדיון - - -

<קריאה: אפשר - - -

אלי אלאלוף: לא שמעת שאני אומר שאני מסכם את הדיון?

אלי אלאלוף: זה אומר שאלה המילים האחרונות בדיון.

אלי אלאלוף: אני רוצה לסכם בכמה נקודות.

אלי אלאלוף: הצעת החוק הזאת אינה לרוחי חד-משמעית.

אלי אלאלוף: אינה לרוחי כי היא פוגעת ביציאה של אנשים לעבוד.

אלי אלאלוף: משאירים אותם במסגרת הטחת הכנסה במקום לדחוף כמה שיותר ולחזק אותם כלכלית כמה שיותר כדי שיצאו לעבוד.

אלי אלאלוף: לכן, כמו שנאמר על ידי מאיר, זה בניגוד להמלצה של הוועדה למלחמה בעוני.

אלי אלאלוף: אנחנו רצינו לראות יותר ויותר נשים שיוצאות ובכלל אנשים שיצאו לעבודה.

אלי אלאלוף: פה אנחנו מחזירים אותם לטיפול של שירותי הרווחה, ביטוח לאומי, ולא מוציאים אותם לעבודה, לא עוזרים להם לצאת לעבודה.

אלי אלאלוף: לא נותנים להם את התמריצים לחפש עבודה בצורה הכי גלויה.

אלי אלאלוף: זה גם נאמר על ידי חברתי מירב בן ארי.

אלי אלאלוף: אני מעדיף אנשים שילכו לקבל מס הכנסה שלילי כתוצאה של עבודה מאשר ביטוח לאומי כי זה מעמד שפוגע באישה ופוגע באישה בתוך משפחתה ובחברה שלה.

אלי אלאלוף: לכן החוק הזה לא לרוחי.

אלי אלאלוף: אני קיבלתי אותו, כיושב-ראש ועדה אני חייב לדון, הוא עבר את המסלול הדרש.

אלי אלאלוף: אבל אני גם לא מתלהב ממנו.

אלי אלאלוף: שר הרווחה מבקש לקיים דיון נוסף כי היטם אני לא מביא להצבעה, שיהיה ברור.

אלי אלאלוף: קבענו אתו כבר מועד נוסף ב-25 ביולי בשעה 10:30 נעשה דיון נוסף אתו.

אלי אלאלוף: אבל לפני כן, ביום רביעי הקרוב, מחרתיים, אני אקיים דיון עם כל הנוגעים בדבר אצלי בלשכה בשעה 09:00, יש לנו שעתיים לדון בזה ואחר כך נעביר לכם את השמות כדי שננסה להתמודד עם העניין.

אלי אלאלוף: בלאו הכי, גם אם היינו מאשרים את החוק הזה, הוא לא היה נכנס לתוקפו לפני ה-1 בינואר, על פי הודעת הביטוח הלאומי, ולכן יש לנו עוד אפשרות לנסות לשפר.

אלי אלאלוף: אני גם בעד, כשאין דבר אופטימלי, לנסות לפתוח טיפה את הדלת.

אלי אלאלוף: כולנו מודעים היום שצריך לשפר את מעמדן והמעמד הכלכלי של החד-הוריות, זה ברור, כולנו יודעים את זה.

אלי אלאלוף: את זה אנחנו רוצים להשיג.

אלי אלאלוף: אבל בדרך לפגוע בהן, בדרך לשנות להן את דרך ההתפתחות העתידית, למשל, נקודה מאוד מרכזית שמקוממת אותי: לפני עשור התחלתי בתכנית של חד-הוריות בצפון ובדימונה.

אלי אלאלוף: אחד הדברים שקומם אותי היה למה אימא חד-הורית לא יכולה ללמוד באקדמיה?

אלי אלאלוף: זה המסלול הטוב ביותר להוציא אותן - - -

מירב בן ארי: יש תיקון.

מירב בן ארי: יש תיקון.

מירב בן ארי: אדוני היושב-ראש, יש תיקון של החד-הוריות - - -

אלי אלאלוף: אבל בואו נראה אותו.

אלי אלאלוף: יש תיקון, הוא לא אבסולוטי.

אלי אלאלוף: אתם יודעים.

אלי אלאלוף: זה מה שמקומם אותי, אתם אומרים יש תיקון.

אלי אלאלוף: במראית עין.

<רן מלמד: יש תיקון, אין כסף והאוצר תוקע את זה.

אלי אלאלוף: רן, ביום רביעי תבוא לעבודה.

אלי אלאלוף: אני רוצה ל הגיד לכם שזו ההזדמנות שלנו - - -

מירב בן ארי: - - -

אלי אלאלוף: מירב, שמת לב שלא הפרעתי לך?

אלי אלאלוף: לכן אני חוזר ואומר שהיום אנחנו לא נסכם את הדיון - - -

מירב בן ארי: - - - תראי לו את זה, בסדר?

מירב בן ארי: אחרי זה.

אלי אלאלוף: מירב, מירב, אני אבדוק את התיקון.

אלי אלאלוף: אני אשמח לטעות.

אלי אלאלוף: כמה שאני אוהב לטעות - - -

<רן מלמד: אתה לא טועה, אתה לא טועה.

מאיר כהן: רן מלמד, האם הוא טועה או לא טועה?

<רן מלמד: לא טועה.

מאיר כהן: תודה רבה.

מאיר כהן: בטח שלא.

אלי אלאלוף: תאמינו לי שאני לא טועה.

אלי אלאלוף: לא הייתי אומר את זה בצורה כזאת.

אלי אלאלוף: לסיכום, אני מודה לכל מי שבא, למרות שלא כולם קיבלו את רשות הדיבור.

אלי אלאלוף: אנחנו נקיים את הדיון כפי שאמרתי ביום שני הקרוב, ב-25 ביולי בשעה 10:30 יחד עם השר ואנחנו נעשה את עבודת ההכנה שלנו הנדרשת מחרתיים.

אלי אלאלוף: אני מודה לכולם.

אלי אלאלוף: הישיבה נעולה.